Document ID: 32013R0946

KOMMISSIONENS GENNEMFØRELSESFORORDNING (EU) Nr. 946/2013
af 2. oktober 2013
om forskud, der fra den 16. oktober 2013 skal udbetales af de direkte betalinger, der er anført i bilag I til Rådets forordning (EF) nr. 73/2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 73/2009 af 19. januar 2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere, om ændring af forordning (EF) nr. 1290/2005, (EF) nr. 247/2006, (EF) nr. 378/2007 og om ophævelse af forordning (EF) nr. 1782/2003 (1), særlig artikel 29, stk. 4, litra a), og
ud fra følgende betragtninger:
(1)
Ifølge artikel 29, stk. 2, i forordning (EF) nr. 73/2009 foretages betalingerne i henhold til de støtteordninger, der er anført i bilag I til nævnte forordning, i perioden fra den 1. december til den 30. juni det følgende kalenderår. Ifølge artikel 29, stk. 4, litra a), i samme forordning kan Kommissionen dog fastsætte, at der skal udbetales forskud.
(2)
De ugunstige vejrforhold, som Europa har været udsat for med en barsk vinter og nedbør, der har forårsaget alvorlige oversvømmelser i nogle medlemsstater, har forvoldt alvorlig skade på produktionen af afgrøder og foder i 2013. Landbrugerne har som følge heraf haft store økonomiske vanskeligheder, især kvægproducenterne. Disse vanskeligheder forstærkes af virkningerne af den igangværende finanskrise, som har medført, at mange landbrugere står over for alvorlige likviditetsproblemer. For at bidrage til at afhjælpe disse vanskeligheder er det hensigtsmæssigt, at landbrugerne gives mulighed for at modtage forskudsbetalinger på op til 50 % af de støtteordninger, der er anført i bilag I til forordning (EF) nr. 73/2009. Hvad angår de betalinger for oksekød, der er omhandlet i afsnit IV, kapitel 1, afdeling 11, i forordning (EF) nr. 73/2009, bør medlemsstaterne også bemyndiges til at forhøje det forskud, der henvises til i artikel 82 i Kommissionens forordning (EF) nr. 1121/2009 (2), til op til 80 % af udbetalingen.
(3)
For at sikre at forskudsbetalingerne opføres under regnskabsåret 2014, bør de afholdes fra den 16. oktober 2013. Under hensyntagen til principperne om forsvarlig økonomisk forvaltning bør der dog foretages den fornødne kontrol af, at støttebetingelserne er overholdt, jf. artikel 29, stk. 3, i forordning (EF) nr. 73/2009, før forskuddene udbetales.
(4)
Ifølge artikel 18, stk. 5, i Rådets forordning (EF) nr. 1290/2005 (3) kan Rådet senest den 1. december efter forslag fra Kommissionen på grundlag af nye elementer, den er kommet i besiddelse af, tilpasse satsen for de direkte betalinger. Følgelig vil den tilpasningssats for finansiel disciplin, der er omhandlet i artikel 11 i forordning (EF) nr. 73/2009 og som til sidst finder anvendelse, måske først være kendt den 16. oktober 2013. Derfor bør det maksimale forskud, som kan betales, fastsættes som en procentdel af de direkte betalinger inden den justering, der er omhandlet i artikel 11 i forordning (EF) nr. 73/2009. Ved den endelige betaling efter den 1. december 2013 vil den endelige tilpasningssats for finansiel disciplin, som var gældende på det tidspunkt, blive taget i betragtning.
(5)
Foranstaltningerne i denne forordning er i overensstemmelse med udtalelse fra Forvaltningskomitéen for Direkte Betalinger -
VEDTAGET DENNE FORORDNING:
Artikel 1
Medlemsstaterne kan fra den 16. oktober 2013 udbetale forskud til landbrugerne på op til 50 % af de direkte betalinger, der er anført i bilag I til forordning (EF) nr. 73/2009, med hensyn til ansøgninger, som er indgivet i 2013, uden at tage hensyn til den tilpasning, der er omhandlet i artikel 11 i forordning (EF) nr. 73/2009, forudsat at efterprøvningen af støtteberettigelsesbetingelserne i henhold til artikel 20 i forordning (EF) nr. 73/2009 er afsluttet.
Hvad angår de betalinger for oksekød, der er omhandlet i afsnit IV, kapitel 1, afdeling 11, i forordning (EF) nr. 73/2009, bemyndiges medlemsstaterne til at forhøje den andel, der er angivet i stk. 1, til op til 80 %.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. oktober 2013.

Labels: 20
4
6